Skrywer van gay temalied sterf | Netwerk24
29 Desember 2019 12:14
Die Amerikaanse komponis Jerry Herman, skrywer van die treffer "I Am What I Am" wat 'n temalied onder die LGBT-gemeenskap word het, is dood.
Herman (88) by wie MIV in die 1980's gediagnoseer is, is Donderdag in Miami dood aan komplikasies weens 'n longkwaal, het sy peetdogter, Jane Dorian, aan Associated Press gesê.
Herman, wat die musiek en lirieke geskep het van musiekblyspele soos Hello, Dolly! en Mame, het in sy loopbaan twee Tony-teaterpryse en twee Grammy-musiekpryse ontvang.
Hy het die Tony-pryse vir beste musiekspel met Hello, Dolly! en La Cage aux Folles gewen.
Hy het Grammys gewen met "Hello, Dolly!" as lied van die jaar sowel as met die album Mame.
Hy was die skepper van 10 Broadway-produksies en het tot talle ander musiekspele bygedra.
Herman is in 1931 in New York gebore en het in Jersey City grootgeword. Hy onthou hoe sy ma vertel het dat sy die Broadway-wintertuinteater se markiestent vanuit haar hospitaalbed kon sien.
Sy belangstelling om musiekspele te skryf, het begin toe sy ouers hom na 'n vertoning van die musiekspel Annie Get Your Gun geneem het. Hy het huis toe gegaan en vyf van Irving Berlin se liedjies op die klavier gespeel.
Hello, Dolly! word volgende jaar met Imelda Staunton in die hoofrol in die West End in Londen opgevoer.